Dalībvalstīm līdz 2014. gada 18. decembrim bija atļauts no Regulas piemērošanas atbrīvot jūras kuģus, kuru bruto tonnāža ir mazāka nekā 300 tonnas un kurus izmanto iekšzemes pārvadājumiem, ja pasažieru tiesības ir attiecīgi nodrošinātas attiecīgās valsts tiesību aktos. Neviena dalībvalsts šo izņēmumu nav izmantojusi.

Ar dažiem izņēmumiem Regulu piemēro jūras un iekšzemes ūdensceļu pasažieru pārvadājumu pakalpojumiem no vai uz ostām ES un kruīza pakalpojumiem ar iekāpšanas ostu ES.

Komerciālo pārvadājumu pakalpojumi ir pasažieru pārvadājumu pakalpojumi, ko starp ostām nodrošina saskaņā ar publicētu grafiku. To īpatsvars jūras pasažieru pārvadājumu tirgū ir 96,5 %; 2013. gadā jūras prāmjus un citus regulārus jūras laineru pakalpojumus izmantoja 193 miljoni pasažieru. Lai dalībvalstu arhipelāgi, salas un attālie/nomaļie reģioni būt daļa no ES sociālās un ekonomiskās struktūras, būtiski ir intensīvi jūras pasažieru pārvadājumi. Dažos gadījumos (piem., mazas salas bez gaisa transporta savienojuma) jūras transportam nav alternatīvas, un iedzīvotājiem jāpārvietojas ar kuģi, ievērojot jebkādus nosacījumus, kurus noteicis pārvadātājs.

Regulā ir nošķirti komerciālo pārvadājumu pakalpojumi un kruīza pakalpojumi un ar atšķirīgo pasažieriem piešķirto tiesību apjomu atspoguļotas to atšķirīgās īpašības.

Ziņojums balstās gan uz kvantitatīviem un kvalitatīviem datiem no valstu iestāžu ziņojumiem par Regulas izpildi 2013.–2014. gadā, gan apspriedēm ar ieinteresētajām personām, kas Eiropas līmenī pārstāv pasažierus un nozari.

Tāpat kā citu transporta veidu pasažieru tiesības, arī ūdenstransporta pasažieru tiesības balstās uz četriem principiem:

a) diskriminācijas aizliegumu valstspiederības dēļ

Nevienam pasažierim, iegādājoties biļetes ūdenstransporta pasažieru pakalpojumiem un kruīziem, nebūtu jācieš no tiešas vai netiešas diskriminācijas valstspiederības dēļ.

b) precīza, savlaicīga un pieejama informācija

Pasažieriem pirms ceļojuma un ceļojuma laikā ir tiesības iegūt atbilstošu informāciju (jo īpaši transporta kustības traucējumu gadījumā), tostarp informāciju par savām tiesībām un valstu izpildstruktūru (NEB) kontaktinformāciju.

c) tūlītēja un samērīga palīdzība transporta kustības traucējumu gadījumā

Pasažieru pārvadājumu pakalpojuma vai kruīza kavēšanās, kas ir ilgāka par 90 minūtēm, vai atcelšanas gadījumā pasažieriem ir tiesības bez maksas saņemt samērīgu un pienācīgu palīdzību. Tas var ietvert uzkodas, maltītes, atspirdzinājumus un dažos gadījumos arī izmitināšanu. Pasažieriem jāpiedāvā arī iespēja izvēlēties:

mainīt maršrutu uz galamērķi visātrāk pieejamā laikā, ar pielīdzināmiem nosacījumiem, nemaksājot papildu maksu, vai

saņemt kompensāciju biļetes cenas apmērā un – attiecīgajā gadījumā – apvienojot ar pēc iespējas drīzāku bezmaksas atpakaļbraucienu uz sākotnējo atiešanas vietu, kas norādīta pārvadājuma līgumā.

Ja nonākšana galamērķī ilgi aizkavējas, pasažieriem ir arī tiesības uz objektīvu un standartizētu kompensāciju. Kompensācijas apmērs ir atkarīgs no aizkavēšanās ilguma un plānotā brauciena ilguma, un to aprēķina attiecībā pret biļetes cenu. Pārvadātājam nav jāmaksā kompensācija, ja tas pierāda, ka aizkavēšanās notika tādu laika apstākļu dēļ, kas apdraud drošu kuģa ekspluatāciju, vai ārkārtējos apstākļos, no kuriem nav bijis iespējams izvairīties.

Pretēji komerciālo pārvadājumu pakalpojumiem, kruīziem nav saistoša publicēta grafika, tādēļ kruīza pasažieriem saskaņā ar Regulu nav ne tiesību izvēlēties starp maršruta maiņu un kompensāciju par atceltu vai aizkavētu iziešanu (šo jautājumu paredz pasažiera noslēgtajā līgumā par kruīza pakalpojumu), ne arī tiesības uz kompensāciju par aizkavētu pienākšanu galamērķī.

d) personu ar invaliditāti un ar ierobežotām pārvietošanās spējām tiesības

Lai nodrošinātu, ka personām ar invaliditāti vai ar ierobežotām pārvietošanās spējām ir vienlīdzīgas iespējas izmantot ceļojumus ar ūdenstransportu, Regulā ir noteikti konkrēti pienākumi pārvadātājiem, ostu termināļu operatoriem, ceļojumu aģentiem un ceļojumu rīkotājiem.

Pārvadātāji, ceļojumu aģenti un ceļojumu rīkotāji nedrīkst atteikties pieņemt pasažieru rezervācijas vai tos pārvadāt, par iemeslu minot invaliditāti vai ierobežotas pārvietošanās spējas, ja vien:

tos nav iespējams pārvadāt, ievērojot drošības jomā piemērojamos tiesību aktus un kompetento iestāžu noteiktās veselības un drošības prasības, vai

to pārvadāšana nav droša un praktiski iespējama kuģa uzbūves vai transporta infrastruktūras dēļ.

Pārvadātājiem un termināļu pārvaldniekiem jāievieš nediskriminējoši piekļuves apstākļi.

Personām ar invaliditāti un ar ierobežotām pārvietošanās spējām nav jāmaksā jebkāda papildu maksa par biļetēm, un pārvadātājiem un ostu termināļu operatoriem bez maksas tie jānodrošina ar atbilstošu palīdzību ostās un uz kuģa.

Citi ES tiesību akti, ko piemēro ūdenstransporta pasažieru pakalpojumiem

Pasažieri, kas izmanto jūras transporta pakalpojumus, kuri ietilpst Regulas darbības jomā, tiek aizsargāti arī ar Regulu (EK) Nr. 392/2009, kuras mērķis ir nodrošināt, ka par jebkādiem miesas bojājumiem (tostarp nāvi) vai citiem zaudējumiem vai kaitējumiem, kas tiem var būt nodarīti jūras negadījuma rezultātā, tiek maksāta pienācīga kompensācija.